Peugeot 607

Peugeot 607 er en bilmodel fra den franske bilfabrikant Peugeot, som blev fremstillet fra 2000 til 2010. Den øvre mellemklassebil, som var fabrikantens flagskib, afløste den i 1999 udgåede Peugeot 605.

Intoduktion og udvikling 
Peugeot 607 blev præsenteret på Frankfurt Motor Show i oktober 1999. Modellen gik i produktion i marts 2000. 6-tallet i modelbetegnelsen betød ved introduktionen af Peugeot 601 i 1934 en sekscylindret rækkemotor på 2,2 liter med 60 hk. Siden da er denne betegnelse bibeholdt for store sedaner fra Peugeot. 607 blev bygget på hovedfabrikken i Sochaux.

Modelændringer 
I sommeren 2003 fik 607 en lettere teknisk opdatering med sideairbags ved bagsædet samt sekstrins gearkasse til 2,2 HDi-dieselmotoren.

607 gennemgik i november 2004 et diskret facelift med runde tågeforlygter i frontskørterne og nye V6-motorer.

Fra februar 2009 til produktionens indstilling fandtes 607 kun med 2,2 HDi- og 2,7 V6 HDi-motorerne, og kun med topudstyret Platinum, som bl.a. omfattede tozonet klimaautomatik, lædersæder, sædevarme, metallak, navigationssystem, xenonlygter og parkeringshjælp.

Tekniske data 
607 er forhjulstrukket, har en vendekreds på 12 meter og en brændstoftank på 80 liter. Modellen findes med benzinmotorer på 2,2 og 3,0 liter og commonrail-dieselmotorer fra 2,0 til 2,7 liter. I visse lande fandtes der også en mindre benzinmotor på 2,0 liter.

Modellen med 2,2-liters dieselmotor var på introduktionstidspunktet verdens første dieselbil med fabriksmonteret partikelfilter. I november 2004 tilkom en V6-dieselmotor på 2,7 liter, og i slutningen af 2007 udgik 2,2-liters benzinmotoren.

Benzinmotorer

Dieselmotorer

Øvrigt 
607 var udover Citroën C6 tjenestebil for de franske statspræsidenter Jacques Chirac og Nicolas Sarkozy. Daværende miljøminister Svend Auken benyttede fra 2001 en 607 som ministerbil.

Som den første dieselbil tildelte det svenske biltidsskrift Teknikens Värld 607 2,2 HDi deres miljøpris. Modellen modtog ligeledes miljøpriser i Tyskland, Storbritannien, Østrig og Frankrig.

Den 22. april 2002 satte racerkøreren Philippe Couesnon  i en let modificeret 607 HDi en verdensrekord: på 4.888 timer havde han tilbagelagt 500.000 kilometer.

607 Pescarolo var en på Paris Motor Show 2002 præsenteret prototype med et let ændret design. V6-motoren med 294 kW (400 hk) blev benyttet af Team Pescarolo Sport (grundlagt af Henri Pescarolo) i det franske rallymesterskab. Den 25 mm sænkede bil havde større luftindtag i frontskørterne, bredere forskærme samt to separate udstødningsrør. Den 2,35 tons tunge 607 Pescarolo var udstyret med 245/45R19-dæk på 19"-alufælge og accelerede fra 0 til 100 km/t på 5,0 sekunder. Bilens topfart var 290 km/t.

Indstilling af produktionen 
I september 2010 blev produktionen af 607 indstillet, indtil videre uden efterfølger.

I dag er den i foråret 2011 introducerede 508, som er direkte efterfølger for 407, Peugeots største personbil.

Noter

Litteratur 
 Automobil Revue. Katalog 2001 og 2007 (på tysk og fransk).
 Peugeot 607 Bedienungsanleitung. Automobiles Peugeot, september 2000. DE.00607.0021 (på tysk).

Eksterne henvisninger 

 

607
Øvre mellemklassebiler
Forhjulstrukne biler
Biler introduceret i 2000
Biler fra 2000'erne
Biler fra 2010'erne